**Отчетен доклад на Настоятелството за дейността**

**на Народно читалище „Славянска беседа 1880” през 2020 г.**

Уважаеми дами и господа, членове на НЧ” Славянска беседа 1880”,

преди да премина към Отчетния доклад искам от името на Настоятелството да ви поздравя с „Добре дошли” и да ви благодаря, че в тази извънредна ситуация отделихте от времето си, за да участвате в днешното Редовно общо годишно отчетно - изборно събрание.

В този доклад Настоятелството ще отчете дейността на нашето читалище през една необичайна във всяко отношение година. Пандемията през 2020 лиши нашите състави от възможността да работят регулярно и сведе публичните им участия почти до нула. Прекратена беше дейността на танцовата школа и школата по изобразителни изкуства. От месец март бяха преустановени сбирките на Кръг „Слово” и нашите партньори от Българската генеалогична федерация и българския Хайку клуб.

Ще ви запозная накратко с проявите на съставите на читалището през тази пандемична година.

Дамска вокална формация „Димчо Дебелянов” с диригент Гергана Владова започна годината с ентусиазъм и подготовка за участие в Международния песенен фестивал в Белград през май. Преведена беше и първата вноска за фестивала. Обявената епидемична обстановка прекрати дейността на хора. С оглед завишената опасност от ковид 19 за по – възрастните от март 2020г. съставът е в принудителен отпуск. Пожелаваме на хор „Д. Дебелянов” и неговата диригентка Гергана Владова да бъдат живи, здрави и да дочакаме по - добри времена.

През отчетния период Камерен хор „Ирина Щиглич“ с диригент Марина Колева претърпя доста промени – постъпиха нови хористи и съставът се структурира като смесен хор. В края на 2019 г. хор „Ирина Щиглич“ получи покана и в началото на 2020г. започна да работи по хоровите части на спектакъла „Фантомът никога не умира“. Епидемията отложи премиерата. Тя се състоя на 24 септември в „Джой стейшън” при голям успех. Нашите хористи се изявиха не само с пеене, но и с хореография. Хорът подготви и разпространи в Интернет и два видеозаписа. Първият – великденски тропар „Христос восскресе”, подготвен през април, а вторият – песента „Щедрик” – през декември. През октомври и ноември хористите репетираха активно за Коледен концерт, който за съжаление не можа да се състои. Пожелаваме на хора и младата му диригентка много енергия, упоритост и разбира се – успешна работа.

В началото на разглеждания период Фолклорна формация „Стефан Кънев” с диригент Петя Букурещлиева провеждаше активна репетиционна дейност, с намерение да подготви представянето на втория си диск „Дири ди дум”, който бе записан през ноември 2019г. Обявената епидемична обстановка за дълго време преустанови активната дейност на състава. Не се осъществи концертното турне на хора по покана на състав „Зорница” от Будапеща. Не се реализира и планирания литературно- музикален спектакъл с шопски песни и хумор. В навечерието на Великден хорът подготви клип на песента „Явор, явор, зелен явор” и го разпространи в Интернет. Момичетата подържат непрекъсната онлайн връзка помежду си, но им липсват живите репетиции и изявите пред публика. През лятото частично се подновиха репетициите. През октомври те участваха в представянето на книгата „Нежни хора” на нашата хористка Мария Македонска. В средата на октомври Формацията взе участие в предаването „Иде нашенската музика” по БНТ, където пред широката телевизионна аудитория те представиха диска си „Дири ди дум”. Дано тази година има по - добри възможности за творчество и реализация.

Сега ще отчетем дейността на нашите детски школи по изкуства.

Тежката пандемична обстановка затрудни работата на дългогодишния преподавател в Детската школа по пиано Ася Дамянова. Нейните ученици варираха между 15 и 25. Онлайн обучението не бе посрещнато добре от деца и родители. През м. май голяма част от децата се върнаха за присъствени уроци. Обучението продължи и през летния сезон. През годината отпаднаха почти всички фестивали с изключение на „Вива пиано” на 30 октомври. На него се явиха Яница и Йоана Драганови, които спечелиха втора награда в категория „Ансамбли”. За съжаление не се провеждаха традиционните работни срещи. Отпадна и Коледният концерт на всички школи по изкуства. Благодарим на родители и ученици, които се съобразяваха с изискванията на обстановката и проявиха упоритост и сериозност.

През изминалата необичайна година и класът по китара имаше своите трудности. Броят на учениците варираше между 15 и 20 души присъствено. Не бяха малко тези деца, които, след въвеждане на първото извънредно положение преди около година, предпочетоха да спрат съвсем занятията, вместо да ги продължат онлайн. В края на май 2020, когато се разхлабиха мерките, някои от тях се върнаха. Повечето конкурси и фестивали, на които традиционно учениците от класа по китара се явяваха, не се проведоха. Онлайн конкурсите бяха малко и децата не пожелаха да вземат участие в тях. Преподавателят, Йордан Рибаров, изказва благодарност на тези родители, които, въпреки всичко, не спряха децата си да посещават неговите уроци, както и на самите ученици, които предпочетоха живото провеждане на занятията.

През изминалата година МТФ „ Студията“ с преподаватели Александър Беровски, Диана Досева, Гьорги Георгиев - Антика и асистенти Димитра Попова, Георги Маноел - Димитров, Дияна Георгиева и Бояна Авджиева работи при много тежки условия.

През 2020г. много от дейностите и участията на Младежка театрална формация „Студията“ не бяха реализирани поради пандемията от Ковид-19 и извънредното положение в страната. През януари и февруари бе изиграно по едно представление на „Хотел между този и онзи свят” и „Сън в лятна нощ“ . Извънредно положение доведе до отказването на голяма част от децата, по разбираеми причини. Онези които останаха имаха силна мотивация за обучение по театър, както и в търсенето на нови форми в дигиталното пространство. Заложи се на стимулиране на личното творчество, поведение пред камера и заснемането на кратки форми по дадена тема. Младите творци вече една година умело репетират онлайн, както и офлайн, когато ситуацията го позволява и с нетърпение очакват по-добри времена, за да се върнат в театралната зала и да се срещнат със своята публика.

През отчетния период културната дейност на Народно читалище ”Славянска беседа” беше силно ограничена и подчинена на противоепидемичните мерки.

В средата на февруари във фоайето на театъра бе експонирана изложба на сценографа Нейко Нейков.

На 4 март в Камерната зала беше представена „Антология на виното” на Съюза на свободните писатели.

На 16 юни съвместно с община Левски и НЧ „Г. Парцалев 1901” във фоайето на театър „Сълза и смях” бе проведено честване на 95 годишнината от рождението на Г. Парцалев. Представена бе книгата на Г. Тошев „Хамлет от гр. Левски.”

На 25 юни в читалището бе представена книгата на Румяна Халачева „Дълбините на древността”.

На 1 юли се презентира стихосбирката на Ирина Александрова „Самодиви”.

На Дена на народните будители във фоайето на театър „Сълза и смях” бе представена книгата „Различният. Книга за Стойчо Мазгалов”. Събитието бе придружено от изложба на художниците Николай Янакиев и Анатоли Станкулов .

НЧ „Славянска беседа 1880” беше домакин и активно съдейства на р-н Средец при провеждането на поредица от срещи с изявени дейци на българската култура: 16 юни – с кинорежисьора Милко Лазаров; 26 юни – с режисьора Явор Гърдев; 28 септември – с писателката Здравка Евтимова;

16 октомври – с режисьорката Маргарита Младенова.

Нашето читалище имаше отговорната роля на домакин на 35-ия конгрес на Съюза на народните читалища на 27 септември и на конгреса на Съюза на преводачите в България на 30 септември.

На 17 октомври читалището взе участие в честване празника на с. Елешница, Разложко, където представихме спектакъла „Речта на селския крал”.

Всеки месец Кръг „Слово” към НЧ „Славянска беседа 1880” провеждаше лектории, на които, освен че се обсъждаха уникални книги свързани с българската литература, история, етнография, краезнание, се дискутираха и теми свързани с актуални въпроси касаещи съдбата на българите извън пределите на страната. През 2020 г. поради неблагоприятната епидемиологична обстановка в страната, Кръг „Слово” проведе само две лектории през месеците януари и февруари - представяне книгата на Слави Гавазов „Комунистическата саморазправа с българската минно – инженерна интелигенция през 1952 – 1953 година” и представяне на списанието „Родознание”, издание на Българската генеалогична федерация.

Пожелаваме на Кръг „Слово“ да продължи и за в бъдеще да популяризира творчеството на български автори зад граница, представяйки техните книги в НЧ „Славянска беседа 1880“.

През 2020 г. и библиотеката на читалището работи в условия на пандемия. За миналата година общо закупени и дарени са над 90 книги на стойност над 400 лв., От нашия фонд са отчислени 87 книги. През тази година се извърши абонамент само на специализирани вестници. Читалнята на библиотеката предоставя добри условия за четене, за работа с компютър, но за съжаление тази година читателите не се възползваха от тях. Столичният Хайку – клуб проведе само пет сбирки.. Благодарение на библиотекарките Лозинка Ахчийска, Валентина Михайлова и Мая Петрова книжният фонд, наброяващ над 36 000 библиотечни единици, е в добро състояние и очаква своите 247 читатели.

Въпреки, че не е основна читалищна дейност бих искал да обърна вниманието ви и към Голямата сцена на читалището - Театър „Сълза и смях”. Той е предпочитан от много частни трупи и провинциални театри. Тук трябва да отбележим с благодарност, че всички колеги от техническите служби работят добре, стриктно спазвайки всички противоепидемични мерки . Вярваме, че „Сълза и смях” и занапред ще бъде уважавано име в софийския театрален афиш.

Както всяка година и сега искам да изкажа благодарност на членовете на Настоятелството, които с високо чувство за отговорност отделяха от личното си време и откликваха на всички възникнали ситуации..

Накрая искам да благодаря на всички членове на нашите хорови състави, на ръководителите и диригентите, на преподавателите в школите и техните ученици, на младите и по-възрастни актьори, които въпреки пандемията използваха всички възможности да продължат своята дейност и да защитят името на НЧ „Славянска беседа 1880” като духовно средище.